b"\n_START_ARTICLE_\nZenon Konopka\n_START_SECTION_\nUra\n_START_PARAGRAPH_\nKonopka pelasi vuosina 1998\xe2\x80\x932002 juniorina nelj\xc3\xa4 kautta OHL:n Ottawa 67's -joukkueessa. H\xc3\xa4nt\xc3\xa4 ei koskaan varattu NHL:\xc3\xa4n. Konopka siirtyi kaudeksi 2002\xe2\x80\x932003 j\xc3\xa4\xc3\xa4kiekkoammattilaiseksi ja pelasi ensimm\xc3\xa4isell\xc3\xa4 kaudellaan suurimmaksi osaksi ECHL:n Wheeling Nailersiss\xc3\xa4. Syyskuussa 2003 h\xc3\xa4n solmi sopimuksen AHL:n Utah Grizzliesin kanssa, mutta pelasi kaudesta vain 43 ottelua Utahissa ja 23 ottelua Utahin farmijoukkueessa ECHL:n Idaho Steelheadsiss\xc3\xa4._NEWLINE_Syyskuussa 2004 Konopka solmi sopimuksen NHL:n Mighty Ducks of Anaheimin kanssa. Kauden 2004\xe2\x80\x932005 h\xc3\xa4n pelasi kokonaisuudessaan Anaheimin farmijoukkueessa Cincinnati Mighty Ducksissa, mutta kaudella 2005\xe2\x80\x932006 Konopka pelasi Anaheimissa 23 NHL-ottelua, vaikka pelasi suurimman osan kaudesta farmijoukkueessa. Hein\xc3\xa4kuussa 2006 Konopka solmi sopimuksen ven\xc3\xa4l\xc3\xa4isen Lada Toljattin kanssa, mutta pelasi seurassa vain nelj\xc3\xa4 ottelua. Tammikuussa 2007 Anaheim myi Konopkan, Curtis Glencrossin ja varausvuoron Columbus Blue Jacketsiin, josta se sai vaihdossa Mark Hartiganin, Joe Motzkon ja varausvuoron. Columbuksessa Konopka pelasi puolentoista kauden aikana yhdeks\xc3\xa4n NHL-ottelua._NEWLINE_Hein\xc3\xa4kuussa 2008 Konopka solmi sopimuksen Tampa Bay Lightningin kanssa, mutta pelasi kaudella 2008\xe2\x80\x932009 Tampassa vain seitsem\xc3\xa4n NHL-ottelua ja suurimman osan kaudesta farmijoukkueessa AHL:n Norfolk Admiralsissa. Kaudella 2009\xe2\x80\x932010. Konopka pelasi suurimman osan kaudesta Tampa Bayss\xc3\xa4 tappelijana ja nelosketjun keskushy\xc3\xb6kk\xc3\xa4\xc3\xa4j\xc3\xa4n\xc3\xa4. Konopka ker\xc3\xa4si Lightningiss\xc3\xa4 265 j\xc3\xa4\xc3\xa4hyminuuttia ja voitti liigan j\xc3\xa4\xc3\xa4hytilaston. Seuraavaksi kaudeksi h\xc3\xa4n siirtyi New York Islandersiin. Konopka pelasi kaudella 2010\xe2\x80\x932011 Islandersin jokaisessa ottelussa ja voitti j\xc3\xa4lleen liigan j\xc3\xa4\xc3\xa4hykuninkuuden saatuaan 307 j\xc3\xa4\xc3\xa4hyminuuttia. Kauden j\xc3\xa4lkeen h\xc3\xa4n teki vuoden sopimuksen Ottawa Senatorsin kanssa._NEWLINE_Senatorsissa Konopka pelasi yhden kauden ja teki viisi pistett\xc3\xa4 55 ottelussa. J\xc3\xa4\xc3\xa4hyminuutteja h\xc3\xa4nelle kertyi t\xc3\xa4ll\xc3\xa4 kertaa 193. Kes\xc3\xa4ll\xc3\xa4 2012 Konopka teki kahden vuoden sopimuksen Minnesota Wildiin. Kesken kauden 2013\xe2\x80\x932014 h\xc3\xa4n siirtyi Buffalo Sabresiin. Kev\xc3\xa4\xc3\xa4ll\xc3\xa4 2014 Konopka k\xc3\xa4rysi kielletyist\xc3\xa4 aineista ja sai NHL:lta 20 ottelun pelikiellon. H\xc3\xa4nen toistaiseksi viimeiseksi NHL-ottelukseen j\xc3\xa4i 13. huhtikuuta pelattu ottelu New York Islandersia vastaan._NEWLINE_Kaudella 2014\xe2\x80\x932015 Konopka pelasi vain kolme ottelua Puolan liigassa KH Sanokin riveiss\xc3\xa4."